במצעד העשור המקורי של שנות ה-80 של המאה ה-20 אשר שודר בגלי צה"ל ובערוץ 2 הניסיוני ב-29 בדצמבר 1989 דורג "La Isla Bonita" במקום ה-21; אותו המצעד כלל את 120 השירים הפופולריים ביותר במדינה במהלך אותו העשור. בשנת 2019, גלגלצ פתחו מחדש להצבעה את מצעד העשור. המצעד שודר ב-16 באוגוסט במשך 10 שעות, ובמהלכו דורג "La Isla Bonita" במקום ה-64.
וידאו קליפ.
את הווידאו קליפ של "La Isla Bonita" צילמו בלוס אנג'לס וביימה מרי למברט, שביימה מספר קליפים נוספים של מדונה, כדוגמת "Borderline", "" ו-"Like a Prayer". בניסיו דל טורו הופיע בקליפ כדמות משנית, כשהוא מגלם תפקיד של נער המנגן בכלי הקשה. הקליפ שודר לראשונה ב-"MTV" ב-6 במרץ 1987 והפך לקליפ המבוקש ביותר בתולדות הערוץ, כאשר דורג בראש המצעד שלו במשך 20 שבועות. הוא מתחיל בהצגת מספר אנשים לטינים שרוקדים באזור שכונתי, כשמדונה צופה בהם מחלונה. היא מגלמת בקליפ שתי דמויות שונות: אישה קתולית עם שיער קצר ורקדנית פלמנקו "צבעונית". הדמויות נוצרו כהפכים אחת של השנייה. ראשית, בקליפ נראה חדר מעוטר בנרות דולקים עם מזבח ותמונות של אנשים היספנים על הקיר. מדונה מגלמת אישה צעירה וחיוורת למראה, לבושה בשמלה לבנה ושערה הקצר מוברש לאחור. היא מזילה דמעות בחדרה ומתעלמת באי-רצון מההזמנה של הלטינים ברחוב להצטרף אליהם.
הצנע והפסיביות של הדמות הראשונה לעומת זאת מנוגדים בצורה מובהקת לתשוקתה וחזותה של הדמות השנייה, המוצגת ככזו הלובשת שמלה מפוארת בצבע אדום בסגנון אנדלוסי ובעלת מחשוף, עם שסע בחלק התחתון. זאת, בנוסף לכך שבשעירה קלועים פרחים וסרט בצבעים תואמים לשמלה, המשלימים את המראה ה"נלהב" הזה בו הוצגה מדונה. התפאורה בסצנה של הדמות השנייה כוללת חדר בצבע אדום עם נרות אדומים ונברשת. בעת שמדונה הרוחנית והחסודה צופה בביישנות בלטינים ומתפללת בשקט בחדרה, מדונה הנלהבת רוקדת ויוצאת מהחדר להצטרף לרקדנים ברחובות. בעוד שניתן לראות כי ייתכן ושתי הדמויות בעלות שורשים לטיניים בעצמן, חזותה של מדונה בסצנות הריקודים ברחוב (שתוארה כ"שופעת", "נוצצת" ו"צבעונית") מנוגדת לחזותם של הרקדנים הלטינים ברחוב (שתוארו כ"חיוורים" ו"פשוטים יותר" ביחס אליה). היא רוקדת ומפלרטטת אבל לא מסתבכת עמם וזאת, בנוסף לכך שבסצנה האחרונה היא מוצגת הרחק מהמצלמה. הקליפ מסמל את הקשר בין תרבות לטינית לקתולית. שתי הדמויות מסמלות את הצדדים המאופקים והנלהבים של הקתוליות, שהסופר מת'יו רטנמונד תיאר כהתייחסותה של מדונה לדת.
הלטינים בקליפ מוצגים בצורה סטראוטיפית כאנשים נונשלנטיים, מבוגרים מובטלים, ילדים ללא השכלה וכל זה, בתוך באריו מתפורר. עם זאת, הוא זכה להערכה ביקורתית, בשל השימוש באופנה ההיספנית כאייקון של יופי ורומנטיקה. קולן מקדנל, בספרו "Material Christianity", ציין את השימוש של מדונה באובייקטים קתוליים בקליפ כמו פמוטים ומזבחים ביתיים, ובכך נתן להם משמעות חדשה. הסופר דאגלס קלנר ציין ואמר, "רב-תרבותיות כזו ומהלכיה המעבר-תרבותיים התבררו כמהלכים מצליחים ביותר, אשר חשפו אותה בפני קהלי נוער גדולים ומגוונים". המראה האנדלוסי של מדונה בקליפ הפך לפופולרי והשפיע על מגמות האופנה באותה התקופה; נשים התלבשו בצורה דומה לזו של מדונה בקליפ הן מבחינת התכשיטים והן מבחינת הבגדים.
הופעות חיות.
מדונה ביצעה את "La Isla Bonita" במרבית סיבובי ההופעות שלה. במסגרת סיבוב ההופעות השני שלה "Who's That Girl World Tour" שאירע בשנת 1987, "La Isla Bonita" בוצע כחלק מהדרן. מדונה הופיעה על הבמה בשמלת פלמנקו אדומה בהירה כמו בקליפ וביצעה את השיר, בסיוע זמרות הליווי שלה, ניקי האריס, דונה דה לורי ודברה פרסון; היא ביצעה ריקודים לטיניים עם אנג'ל פריירה. שני ביצועים שונים של השיר בסיבוב הופעות זה ניתן למצוא באלבומי ההופעה: "Who's That Girl: Live in Japan" שצולם בטוקיו, יפן, ב-22 ביוני 1987, ו-"" שצולם בטורינו, איטליה, ב-4 בספטמבר 1987. בסיבוב ההופעות "The Girlie Show World Tour" שאירע ב-1993 מדונה ביצעה את השיר אחרי "I'm Going Bananas". היא הייתה לבושה בחולצת פסים בצבע כחול-לבן בזמן שהאריס ודה לורי לבשו תלבושת דומה, אך בשחור-אדום. אחד המוזיקאים הסתובב בחזה חשוף וניגן בגיטרה אקוסטית.
במהלך סיבוב ההופעות החמישי שלה "Drowned World Tour" שאירע בשנת 2001, מדונה ביצעה את "La Isla Bonita" בחלק הלטיני של התוכנית, כשהיא מנגנת בגיטרה ספרדית. היא ביקשה מהקהל להצטרף אליה בקריאות "olé ola" לצלילי השיר. במהלך "Confessions Tour" הופיעה מדונה על הבמה כשהיא לבושה בבגד גוף בצבע לבן. באמצע ההופעה הצטרפו אליה רקדני הליווי שלה, אשר יחד עמה צעדו לאורך הבמה ושרו את הפזמון של השיר. ההופעה הסתיימה בכך שמדונה שכבה על הבמה. תפאורות ההופעה כללה גן עדן טרופי בהשראת האי סן פדרו שהוזכר בשיר.
מדונה ביצעה את "La Isla Bonita" במהלך מופע הצדקה לייב ארת' שאירע באצטדיון ומבלי בלונדון, שם הצטרפו אליה חברי להקת הפאנק הצוענית גוגול בורדלו. גוגול בורדלו הופיעו עמה בעבר במהלך סיבוב ההופעות "Confessions Tour" משנת 2006. השיר בוצע שוב במהלך סיבוב ההופעות השמיני של מדונה, "Sticky &amp; Sweet Tour", שנועד לקדם את אלבום האולפן האחד-עשר שלה, "Hard Candy" שיצא לאור ב-19 באפריל 2008. את השיר ביצעה בשילוב "Lela Pala Tute" של גוגול בורדלו כמחרוזת מיוחדת שנוצרה עבור סיבוב ההופעות.
גרסת פלמנקו לשיר בוצעה בקטע השלישי בסיבוב ההופעות "" (2015–2016). עבור ההופעות עם השיר, לבשה מדונה תלבושת מיוחדת שנוצרה בהשראת הלבוש המאפיין לוחם שוורים ("מטאדור דה טורוס"). ג'ורדן זיוויץ מ-"Montreal Gazette" שיבח את ההופעה וטען שמדובר ב"אחד הלהיטים היחידים ששמרו על צורתו המקורית". ב-27 ביולי 2017, מדונה קיימה מופע מיוחד בערב ההתרמה השנתית של לאונרדו דיקפריו בסן טרופה, צרפת, שם ביצעה את "La Isla Bonita" כשהיא לבושה בחליפה ירוקה עם נוצות.
ב-8 באוקטובר, מדונה הופיעה ב-"The Tonight Show" בכיכובו של ג'ימי פאלון כדי לקדם את סרט ההופעה "Madame X" ומאוחר יותר, קיימה הופעה בהפתעה בהארלם במסגרתה ביצעה את "Dark Ballet", ", " ו-"La Isla Bonita" במסגרת "The Red Rooster". בהמשך לכך, התהלכה ברחובות וביצעה את "Like a Prayer" מול הכנסייה האפיסקופלית של סנט אנדרו.
גרסאות כיסוי.
לפני שמדונה הוציאה את "La Isla Bonita" כסינגל, הזמרת ההולנדית מיקאלה פרסמה גרסת כיסוי לשיר ב-1986; הגרסה דורגה במקום ה-25 בהולנד. בשנת 1987, גרסתה של הזמרת המקסיקנית ביאנקה הגיעה למקום ה-45 במצעד השירים הלטיניים של בילבורד. ב-1989, שנתיים לאחר מכן, הקליטה הזמרת-יוצרת הקולומביאנית שאקירה את "La Isla Bonita" כמחרוזת עם "Material Girl". הזמרת האינדונזית אלבי סוקסיה הקליטה גרסת דנגדוט בשפה האינדונזית של השיר, בשם "Laila Bonita", עבור אלבום האולפן השלישי שלה, (1992), שהופק ויצא ביפן. גרסה זו זכתה להצלחה במדינת הולדתה ובוצעה בידי מתחרים במספר תחרויות שירה בטלוויזיה, כולל "Bintang Pantura" ו-"D'Academy Asia". בשנת 2002 הוקמה הלהקה הצרפתית/הולנדית/טורקית מאד'האוס שהקליטה אלבום מחווה עבור מדונה, "Absolutely Mad", במסגרתו הוקלט גם "La Isla Bonita". זמרת הפופ הצרפתייה אליזה ביצעה את "La Isla Bonita" במהלך סיבובי ההופעות הראשונים שלה באירופה ב-2003. בשנת 2008, הופצה גרסה חדשה כרצועת בונוס באלבום האולפן השלישי שלה, "Psychédélices", שהפכה ללהיט במקסיקו ובמדינות נוספות ברחבי העולם, ביניהן צרפת. הופעתה עם השיר זכתה להצלחה בין-לאומית כאשר הצליחה לצבור ביוטיוב למעלה מ-123 מיליון צפיות בסך הכול.
מוזיקאי הפולק הפסיכדלי ג'ונתן וילסון הקליט גרסת כיסוי לשיר עבור אלבום המחווה של מדונה, (2007). בשנת 1999, הזמרת הצ'יליאנית דיטה השתמשה באלמנטים מהשיר בסינגל שלה "El Paraíso Rico". השיר נדגם על ידי הראפר האמריקאי בלאק רוב , בשירו "Spanish Fly" משנת 1999 (שנכלל באלבום הבכורה שלו, "Life Story") בהשתתפות הזמרת-יוצרת האמריקאית ג'ניפר לופז. בפזמון השיר, לופז שרה את החלק הלקוח מ-"La Isla Bonita", עם מילים שנכתבו מחדש במקצת. הראפר האמריקאי אנדרה ניקאטינה דגם את השיר ב-"Son of an Angel", שנכלל באלבום האוסף הראשון שלו, (2001). בשנת 2004, הראפר האמריקאי מייס דגם קטע מ-"La Isla Bonita" בשירו "My Harlem Lullaby". בשנת 2020 בלאק אייד פיז, אוזונה וג'יי. ריי סול דגמו את "La Isla Bonita" בשירם "Mamacita"; הוא הפך לאחד מהשירים המצליחים ביותר באמריקה הלטינית באותה השנה.